b'\n_START_ARTICLE_\nMantijos l\xc4\x85steli\xc5\xb3 limfoma\n_START_SECTION_\nEpidemiologija\n_START_PARAGRAPH_\nMantijos l\xc4\x85steli\xc5\xb3 limfoma sudaro 3\xe2\x80\x9310% vis\xc5\xb3 ne Hod\xc5\xbekino limfom\xc5\xb3. Am\xc5\xbeiaus mediana yra 60 met\xc5\xb3.\n_START_SECTION_\nStadijos\n_START_PARAGRAPH_\nMantijos l\xc4\x85steli\xc5\xb3 limfoma yra skirstoma \xc4\xaf stadijas pagal Ann-Arbor klasifikacij\xc4\x85\n_START_SECTION_\nCitogenetika\n_START_PARAGRAPH_\nBeveik visais atvejais nustatoma aberacija t(11;14)(q13;q32)\n_START_SECTION_\nSimptomai\n_START_PARAGRAPH_\nPaprastai liga diagnozuojama v\xc4\x97lai ir pa\xc5\xbeengusioje stadijoje. B\xc5\xabdingi B simptomai, padid\xc4\x97j\xc4\x99 limfiniai mazgai, splenomegalija. Da\xc5\xbeniausiai liga prasideda limfiniuose mazguose, ta\xc4\x8diau kai kuriais atvejais prad\xc5\xbeia gali b\xc5\xabti kituose organuose (ekstranodalin\xc4\x97 manifestacija), pavyzd\xc5\xbeiui vir\xc5\xa1kinimo trakte, nerv\xc5\xb3 sistemoje. Ekstranodalin\xc4\x97s formos pasitaiko da\xc5\xbeniau negu sergant folikuline limfoma. Mantijos l\xc4\x85steli\xc5\xb3 limfoma priskiriama indolentin\xc4\x97ms ne Hod\xc5\xbekino limfomoms, ta\xc4\x8diau jos eiga da\xc5\xbeniausiai b\xc5\xabna agresyvi, tik 10\xe2\x80\x9315% ligoni\xc5\xb3 b\xc5\xabdingas l\xc4\x97tas ligos progresavimas.\n_START_SECTION_\nGydymas\n_START_PARAGRAPH_\nGydymo taktika pasirenkama pagal biologin\xc4\xaf ligonio am\xc5\xbei\xc5\xb3, gretutines ligas ir b\xc5\xabkl\xc4\x99.\n_START_SECTION_\nPirmos eil\xc4\x97s gydymas\n_START_PARAGRAPH_\nNHL-1-2003 tyrimo rezultatai parod\xc4\x97, kad pirmos eil\xc4\x97s gydymui rituksimabas ir bendamustinas yra efektyvesnis u\xc5\xbe R-CHOP kombinacij\xc4\x85, tod\xc4\x97l R-B tampa nauju gydymo standartu . Jaunesniems nei 65 met\xc5\xb3 am\xc5\xbeiaus ligoniams be kit\xc5\xb3 lig\xc5\xb3 rekomenduojamas intensyvus gydymas auk\xc5\xa1t\xc5\xb3 dozi\xc5\xb3 chemoterapija su rituksimabu, pavyzd\xc5\xbeiui, R-CHOP protokolas, R-DHAP protokolas, R-B , po to atliekant autologin\xc4\x99 kamienini\xc5\xb3 kraujo l\xc4\x85steli\xc5\xb3 transplantacij\xc4\x85 arba toliau skiriant intensyv\xc5\xb3 kombinuot\xc4\x85 gydym\xc4\x85 chemoterapija, pavyzd\xc5\xbeiui Hyper-CVAD protokol\xc4\x85: tokia strategija prailgina ligoni\xc5\xb3 i\xc5\xa1gyvenamum\xc4\x85 ir laik\xc4\x85 iki ligos progresavimo. Pana\xc5\xa1\xc5\xabs rezultatai (pailg\xc4\x97j\xc4\x99s laikas iki ligos progresavimo) gaunami ir konsolidacijai skiriant gydym\xc4\x85 auk\xc5\xa1tomis citarabino doz\xc4\x97mis._NEWLINE_Vyresnio am\xc5\xbeiaus ir blogesn\xc4\x97s b\xc5\xabkl\xc4\x97s ligoniams standartinis gydymas yra rituksimabas kombinuojant j\xc4\xaf su CHOP chemoterapija arba su chemoterapija bendamustinu. Esant leukeminei ligos formai efektyvi yra ir rituksimabo kombinacija su fludarabinu. Palaikomasis gydymas rituksimabu pabaigus standartin\xc4\xaf gydymo kurs\xc4\x85 tur\xc4\x97t\xc5\xb3 b\xc5\xabti skiriamas, kadangi prailgina ligos remisij\xc4\x85.\n_START_SECTION_\nRecidyvo gydymas\n_START_PARAGRAPH_\nGydymas rituksimabu kombinuojant su chemoterapija yra standartas ligai atsinaujinus. Chemoterapijos schema ir vaistai parenkami pagal pirmos eil\xc4\x97s gydymo schem\xc4\x85. Tyrimai rodo, kad \xc5\xa1ioje situacijoje efektyvus yra temsirolimusas, vyksta klinikiniai tyrimai su bortezomibu, lenalidomidu, talidomidu.'